b'\n_START_ARTICLE_\nOsmund Kaldheim\n_START_SECTION_\nBakgrunn og yrkeskarri\xc3\xa8re\n_START_PARAGRAPH_\nHan har avgangseksamen fra videreg\xc3\xa5ende skole, ex.phil. og ufullstendig grunnfag i statsvitenskap fra Universitetet i Oslo. Kaldheim var r\xc3\xa5dgiver og partner i Geelmuyden.Kiese 1990\xe2\x80\x931995, styreleder i Nedre Romerike Vannverk AL 1996\xe2\x80\x931999, daglig leder i Geelmuyden.Kiese 1999\xe2\x80\x932001, direkt\xc3\xb8r i Telenor Plus i 2001, direkt\xc3\xb8r i Telenor Broadcast Holding 2004\xe2\x80\x932005 og direkt\xc3\xb8r i Integrerings- og mangfoldsdirektoratet (IMDi) 2005\xe2\x80\x932010. Fra  2010 til 2017 var Kaldheim r\xc3\xa5dmann i Drammen kommune. Han startet deretter som administrerende direkt\xc3\xb8r i Husbanken i Drammen._NEWLINE_Direkt\xc3\xb8rstillingen i IMDi var omdiskutert, ettersom statsr\xc3\xa5d Erna Solberg stod ansvarlig for ansettelsesprosessen. I 2007 gjennomf\xc3\xb8rte Nedre Romerike distriksrevisjon en granskning av vannverket som Kaldheim tidligere var styreleder i. Etter granskingsgruppens oppfatning var styrenes unnlatelser og passivitet en sentral forutsetning for at Ivar T. Henriksen kunne f\xc3\xa5 det handlingsrommet han trengte til \xc3\xa5 gjennomf\xc3\xb8re tappingen av selskapet.\n_START_SECTION_\nPolitisk arbeid\n_START_PARAGRAPH_\nAv hans politiske verv og arbeid kan nevnes ungdomssekret\xc3\xa6r i Akershus Unge H\xc3\xb8yre 1984\xe2\x80\x931985, politisk sekret\xc3\xa6r i Akershus H\xc3\xb8yre 1985\xe2\x80\x931987, informasjonssekret\xc3\xa6r for H\xc3\xb8yres stortingsgruppe 1987\xe2\x80\x931988, gruppesekret\xc3\xa6r for H\xc3\xb8yres stortingsgruppe med ansvar for Kommunal- og milj\xc3\xb8komiteen og Forbruker- og administrasjonskomiteen 1988\xe2\x80\x931989, kommunalpolitisk sekret\xc3\xa6r i H\xc3\xb8yre 1988\xe2\x80\x931989, personlig sekret\xc3\xa6r for Wenche Frogn Sell\xc3\xa6g i Sosialdepartementet 1989\xe2\x80\x931990, 1. nestleder i Akershus H\xc3\xb8yre 1990\xe2\x80\x931992, ordf\xc3\xb8rer i Fet kommune 1995\xe2\x80\x931999, tatssekret\xc3\xa6r i Sosialdepartementet 2001\xe2\x80\x932003 og statssekret\xc3\xa6r i Arbeids- og administrasjonsdepartementet 2003\xe2\x80\x932004._NEWLINE_Kaldheim ble den 30. april 2010 valgt til leder for Inkluderingsutvalget, som leverte sin rapport den 14. juni 2011. Sammensetningen og arbeidet til utvalget ble kritisert for \xc3\xa5 v\xc3\xa6re udemokratisk og for \xc3\xa5 bryte forvaltningsloven.'